C 47/222
DA
Den Europæiske Unions Tidende
7.2.2023
Torsdag den 7. juli 2022
opfordrer EIB til hurtigst muligt at styrke mekanismerne til bekæmpelse af svig, korruption og anden forbudt adfærd, navnlig som led i bestræbelserne på at øge sin tilstedeværelse uden for EU; opfordrer indtrængende EIB til at udvide sit samarbejde med de nationale myndigheder i partnerlandene; minder om, at det regionale hovedkvarter i Nairobi har været i drift siden 2019; glæder sig over beslutningen fra november 2021 om at opgradere det til EIB's nye »Nairobi Hub«, lette samarbejdet med kenyanske, afrikanske Team Europe- og globale partnere, bidrage til en bedre afspejling af private og offentlige investeringsprioriteter og udvide ekspertisen inden for klimaindsats, innovation og digitale investeringer;
32. understreger betydningen af sammenhæng, additionalitet og effektivitet i udviklingsfinansieringen; opfordrer i denne forbindelse EIB til at styrke samarbejdet med centrale partnere; opfordrer EIB til at fremme deltagelse fra mindre udviklingsfinansieringsaktørers side i sine operationer; opfordrer endvidere EIB til at lægge større vægt på at tiltrække private investeringer og på at mobilisere indenlandske ressourcer i mindre udviklede lande;
Gennemsigtighed og regeringsførelse
33. minder om det overordnede mål om at offentliggøre oplysninger om projekter tre uger før de godkendes af EIB's bestyrelse; er bekymret over svækkelsen af gennemsigtigheden, navnlig med hensyn til at gøre oplysninger om projekter offentligt tilgængelige rettidigt; minder om, at 96,1 % af alle projekter i 2010 blev offentliggjort tre uger før bestyrelsens godkendelse, mens denne andel var faldet til blot 60 % i 2020; bemærker, at denne nedadgående tendens ifølge EIB er en konsekvens af EIB's større engagement i virksomheder i den private sektor; beklager den stigende anvendelse af bestemmelser om forretningshemmeligheder; anerkender i denne forbindelse den særlige betydning af både bestemmelser om forretningshemmeligheder, navnlig for SMV'er, og gennemsigtighed som et centralt element i beskyttelsen af demokratiske principper, herunder menneskerettighederne, og opfordrer EIB til at finde en balance mellem de to, i betragtning af at EIB's midler er offentlige midler og altid bør være underlagt offentlig kontrol og ansvarlighed; opfordrer til øget gennemsigtighed og ansvarlighed, også over for EU-institutionerne, navnlig Parlamentet; fremhæver endvidere, at nogle nylige projekter, der krævede en miljøkonsekvensvurdering, først blev offentliggjort efter godkendelsen; minder endvidere om, at den bedste standard med hensyn til private investorer er at offentliggøre alle projekter mindst 30 dage før godkendelsen, og at Den Internationale Finansieringsinstitution (et medlem af Wold Bank Group), som kun finansierer projekter i den private sektor, offentliggør miljøkonsekvensvurderinger 60 dage før, der træffes finansieringsafgørelser; minder om, at børsnoterede selskaber skal drive virksomhed i henhold til gældende kapitalmarkedsregler, som omfatter bestemmelser om udveksling af oplysninger; henviser til Den Europæiske Ombudsmands nylige henstillinger om behovet for, at EIB anlægger en »mere ambitiøs tilgang til sin informationspraksis«, handler i overensstemmelse med EU's gennemsigtighedslovgivning og bliver mere gennemsigtig med hensyn til de potentielle miljøvirkninger af de projekter, den finansierer; opfordrer indtrængende EIB til at gennemføre disse henstillinger så hurtigt som muligt;
34. gentager sin anmodning om en interinstitutionel aftale mellem EIB og Parlamentet med henblik på at forbedre aktindsigt i EIB's dokumenter og data og øge den demokratiske ansvarlighed, herunder muligheden for at forelægge EIB spørgsmål til skriftlig besvarelse og organisering af høringer og økonomisk dialog;
35. opfordrer EIB til at intensivere sin rapportering til Parlamentet om sine beslutninger, opnåede fremskridt og virkningerne af sine udlånsaktiviteter, navnlig gennem regelmæssig struktureret dialog;
36. finder, at den nye gennemsigtighedspolitik er en forspildt mulighed; opfordrer EIB til at gøre sig overvejelser om kritiske vurderinger, og beklager den omstændighed, at banken delvist har siddet de meget klare krav overhørig, som Parlamentet har fremsat om forbedringer af bankens gennemsigtighedspolitik i tråd med andre finansielle institutioners bedste praksis og standarder; glæder sig over offentliggørelsen af additionalitet-konsekvenserklæringer for EIB's operationer som led i dens ramme for måling af additionalitet og virkning; beklager, at den nye politik kun udgør beskedne fremskridt med hensyn til proaktiv offentliggørelse, herunder for projekter til en værdi af mere end 50 mio.
EUR, der gennemføres af finansielle mellemled, på trods af behovet for at EIB opererer på grundlag af en »formodning om offentliggørelse« for at opfylde sin opgave som EU's offentlige bank; bemærker, at den nye politik ikke skaber en forpligtelse for EIB til proaktivt at offentliggøre oplysninger om projektudvælgelse, navnlig rettidig omhu-oplysninger, inden EIB's bestyrelse træffer afgørelse, i overensstemmelse med praksis i internationale finansielle institutioner; er også bekymret over undtagelserne for aktindsigt